section_heading: Na Otoku
paragraph_text: Odmah nakon avionske nesreće zbog koje je završio na Otoku, Locke je prohodao i invalidska kolica mu više nisu bila potrebna. Upravo zbog toga postaje vrlo spiritualan prema Otoku i ne namjerava ga napustiti. Nedugo potom otkriva se da je Locke ekspert za lov i da odlično slijedi tragove. Tijekom jednog od lova nailazi na dimno čudovište, opisujući ga kao "prekrasno svjetlo". Nakon što Claire Littleton (Emilie de Ravin) bude oteta, Locke pomaže Jacku Shephardu (Matthew Fox), Kate Austen (Evangeline Lilly) i Booneu Carlyleu (Ian Somerhalder) u potrazi. Za vrijeme potrage, on i Boone otkriju okno koje dugo vremena neuspješno pokušavaju otvoriti. Nakon što jedne noći Locke ima viziju pada malog aviona, on i Boone ga otkrivaju srušenog na jednoj stijeni usred džungle. Boone se popne do aviona, ali avion padne u trenutku dok se Boone nalazi u njemu. Locke ga odnosi natrag do spilja u kojima boravi ostatak preživjelih pa se vraća do okna gdje u bijesu lupa po njegovim vratima, devastiran Booneovom smrću. I baš u trenutku kad izgubi svaku nadu, jako svjetlo dopre iz okna pa Locke to shvati kao znak. Vraća se na plažu u trenutku Booneovog sprovoda i nevoljko drugima otkriva postojanje okna. Zbog Booneove smrti, Jack više ne vjeruje Lockeu i njegovim motivima. Kako bi otvorili okno, Danielle Rousseau (Mira Furlan) pomogne preživjelima i odvodi ih do Crne Stijene gdje pronalaze dinamit. Locke upotrebljava dinamit kako bi dignuo u zrak vrata okna i napokon ga otvorio.